The role of computer education in the empowerment of muslim minority women in greek Thrace
Authors: Γεωργιάδου Κερατσώ 
Published: January 2014

Ο χώρος, στον οποίο πραγματοποιήθηκε η παρούσα έρευνα είναι η περιοχή της Θράκης, όπου σύμφωνα με τη συνθήκη της Λοζάνης αναγνωρίζεται η ύπαρξη της μουσουλμανικής μειονότητας, η οποία αριθμεί περίπου 100.000 μέλη. Η έρευνα επικεντρώθηκε κυρίως στους νομούς Ροδόπης και Ξάνθης λόγω της μεγαλύτερης συγκέντρωσης μουσουλμανικών πληθυσμών που παρουσιάζουν αυτοί οι δύο νομοί. Στην συγκεκριμένη έρευνα χρησιμοποιήθηκαν ποσοτικές και ποιοτικές μέθοδοι έρευνας. Για το ποσοτικό τμήμα της έρευνας συμμετείχαν 137 γυναίκες που συμπλήρωσαν αντίστοιχο αριθμό ερωτηματολογίων και στο ποιοτικό μέρος 28 γυναίκες που παρείχαν δεδομένα μέσω συνεντεύξεων. Το ποιοτικό κομμάτι της έρευνας συμπληρώθηκε με δεδομένα που προήλθαν από 30 συνεντεύξεις, τις οποίες παραχώρησε αντίστοιχος αριθμός «ανθρώπων-κλειδιά» της μειονότητας. Η έρευνα περιλαμβάνει τρία μέρη. Σtο πρώτο μέρος της έρευνας έγινε χρήση της «Θεωρίας της Προσχεδιασμένης Συμπεριφοράς» (TPB model) και το «Μοντέλο της Αποδοχής της Τεχνολογίας» (ΤΑΜ model) προκειμένου να διαπιστωθεί ποιοι ψυχολογικοί παράγοντες επηρέασαν την Πρόθεση Συμπεριφοράς των γυναικών της μειονότητας για να χρησιμοποιήσουν τις νέες τεχνολογίες και ειδικότερα τον υπολογιστή. Η «Θεωρία της Προσχεδιασμένης Συμπεριφοράς» (TPB) προβλέπει τη προσχεδιασμένη συμπεριφορά γιατί η συμπεριφορά μπορεί να προγραμματιστεί και να σχεδιαστεί. Οι μεταβλητές που εξετάστηκαν προκειμένου να βρεθεί ποια από αυτές επηρεάζει την Πρόθεση Συμπεριφοράς για τη χρήση του υπολογιστή είναι η Στάση, οι Υποκειμενικοί Κανόνες, και ο Αντιλαμβανόμενος Έλεγχος Συμπεριφοράς. Το «Μοντέλο της Αποδοχής της Τεχνολογίας» (ΤΑΜ) αναπτύχθηκε προκειμένου να εξηγήσει και να προβλέψει την αποδοχή της Τεχνολογίας της Πληροφορικής από άτομα. Οι μεταβλητές που εξετάστηκαν σε αυτή την έρευνα προκειμένου να βρεθεί ποια από αυτές επηρεάζει την Πρόθεση Συμπεριφοράς για τη χρήση του υπολογιστή είναι η Αυτεπάρκεια Χρήσης του υπολογιστή, οι Υποκειμενικοί Κανόνες, η Αντιλαμβανόμενη Χρησιμότητα, και η Αντιλαμβανόμενη Ευκολία Χρήσης. Οι 137 γυναίκες που συμπλήρωσαν το ερωτηματολόγιο επιλέχθηκαν με κριτήριο την εξοικείωση τους με τον υπολογιστή ή την κατοχή υπολογιστή στο σπίτι η στο χώρο εργασίας. Για την προσέγγιση τους χρησιμοποιήθηκε η μέθοδος της «χιονοστιβάδας» αφού πρώτα αποφασίσθηκαν οι κατηγορίες των γυναικών οι οποίες θα προσεγγίζονταν (πόλεις-χωριά, ηλικία, μορφωτικό επίπεδο, οικογενειακή κατάσταση). Από αυτές τις γυναίκες επιλέχθηκε ένα δείγμα 28 γυναικών για το δεύτερο μέρος της έρευνας, με δειγματοληψία σκοπιμότητας, επειδή οι συγκεκριμένες γυναίκες παρείχαν ενδείξεις δυνατότητας για ανταπόκριση στις ερωτήσεις των συνεντεύξεων καθώς και ενδείξεις σημαντικότητας των δεδομένων που θα προέρχονταν από αυτές. Για αυτές, χρησιμοποιήθηκε το μοντέλο των δομημένων συνεντεύξεων (με ανοιχτού και κλειστού τύπου ερωτήσεις καθώς και ερωτήσεις κλίμακας), κατά την διάρκεια των οποίων έγινε συλλογή στοιχείων για τα δημογραφικά δεδομένα των συμμετεχόντων στις συνεντεύξεις, για τις εμπειρίες τους στις Ν.Τ., για τις γνώσεις τους στη χρήση των Ν.Τ., για τις στάσεις τους προς τις Ν.Τ., για τα κίνητρα τους για τη χρήση των Ν.Τ. και για τις προσδοκίες τους από τη χρήση των Ν.Τ. Στο τρίτο μέρος της έρευνας, πραγματοποιηθήκαν συνεντεύξεις (ιδίου τύπου με αυτές των γυναικών), με «ανθρώπους-κλειδιά», μέλη της μειονότητας με ηγετικό και διαπρεπή ρόλο στην συγκεκριμένη κοινότητα. Κατά την διάρκεια αυτών των συνεντεύξεων έγινε συλλογή στοιχείων για τα δημογραφικά δεδομένα των συμμετεχόντων στις συνεντεύξεις, για τις εμπειρίες τους στις Ν.Τ καθώς και για τις απόψεις τους σχετικά με το θέμα της κοινωνικής ενδυνάμωσης των γυναικών της μειονότητας μέσω των Ν.Τ. Με την ανάλυση των δεδομένων των απαντήσεων από τα ερωτηματολόγια και από τις συνεντεύξεις διαπιστώθηκε ότι οι γυναίκες της μειονότητας επιδεικνύουν δυτικότροπη πρόθεση συμπεριφοράς για τη χρήση του υπολογιστή...